Hemm kompetizzjoni ħarxa għall-Aġenzija Ewropea tal-Mediċina, li bħalissa tinsab Londra u wara r-riżultat ta' Brexit ħafna pajjiżi tefgħu għajnejhom fuqha. Mhux sigriet li Malta hija fost dawk il-pajjiżi li jixtiequ jattiraw din l-aġenzija lejhom. Dan għax l-aġenzija tfisser investiment u impjiegi, fost oħrajn. Bħalissa l-aġenzija timpjega 900 persuna u tieħu ħsieb is-sigurtà tal-mediċini mibjugħa fl-Ewropa f'suq ta' iktar minn ħames mitt miljun persuna. Il-ħaddiema jitħallsu mill-Unjoni Ewropea u ħafna jkunu jridu jixtru jew jikru fejn jgħixu, filwaqt li l-aġenzija tiġbed lejha diversi laqgħat b'effett pożittiv saħansitra fuq l-industrija tal-lukandi u negozji oħra. Ma jistax jonqos li nies fl-industrija li draw jaħdmu mal-aġenzija f'Londra jilmentaw xi ftit miċ-ċaqliq tagħha. Xi ħaġa inevitabbli ladarba l-Ingliżi ddeċidew li ma jridux jafu iktar bl-Unjoni Ewropea. Skont Andrew Witty, il-Kap Eżekuttiv ta' GlaxoSmithKline Plc, din id-deċiżjoni se toħloq inkonvenjent. "Ħafna mill-ħaddiema jridu jbiddlu l-pożizzjoni tagħhom. Dawk li jibqgħu jridu jirrilokaw," qal Witty. Malta tħajret għal din l-aġenzija anke wara s-suċċess li nkiseb mill-Awtorità tal-Mediċina f'Malta li llum hija waħda mill-iktar awtoritajiet ta' suċċess fl-Ewropa u qed tikseb suċċess wara ieħor. Il-Professur Anthony Serracino Inglott kkonferma li hemm kompetizzjoni qawwija. "Hemm kompetizzjoni qawwija ħafna. Aħna qed nużaw il-mezzi tagħna biex naraw li nkunu kompetittivi u li jkollna l-istess ċans ta' pajjiżi oħra billi npoġġu 'l quddiem dak li għandha Malta. Fosthom il-vantaġġ tal-Ingliż, għalkemm mhux esklussiv. Għandna wkoll il-vantaġġ tal-edukazzjoni u tal-università b'xejn," qal il-Professur Serracino Inglott. Il-Professur fakkar li għandna skola tal-farmaċewtika li hija klassifikata bħala fost l-aqwa bl-ispiżjara Maltin ikunu fost dawk li għandhom tagħlim li huwa l-iktar iċċentrat fuq il-pazjent. "Dawn u vantaġġi oħra beħsiebna nesponuhom bl-iktar mod b'saħħtu," qal il-Professur. Rapport fi Bloomberg din il-ġimgħa kkonferma kif jista' jkun hemm bejn ħames u tmien pajjiżi oħra li huma interessati li jiġbdu lejhom din l-aġenzija. Ix-xjentist Krogsgaard Thomsen, mill-kumpanija Novo Nordisk, appella lill-Gvern Daniż biex jimbotta l-Belt Kapitali Copenhagen. "Huwa ovvju li l-politiċi ewlenin tagħna għandhom imorru biex jirbħu din l-aġenzija," kien ikkwotat jgħid. Iżda, l-istess jaħsbuha l-Iżvediżi li jriduha Stokkolma fejn diġà hemm iċ-Ċentru Ewropew għal-Prevezjoni u l-Kontroll tal-Mard. Fl-Unjoni Ewropea hemm min jargumenta li hemm pajjiżi bħall-Bulgarija, il-Kroazja, ir-Rumanija u Ċipru li m'għandhomx aġenzija u li għalhekk għandhom jingħataw ċans. Filwaqt li l-Prim Ministru tal-Italja qed joffri s-sit fejn saret il-Milan Expo fl-2015. "Qed nipprovaw niġbdu l-aġenzija lejn l-Italja," qal il-Ministru għall-Iżvilupp Ekonomiku Carlo Calenda. Rapporti fil-Ġermanja qalu li anke Munich u Bonn huma interessanti. Għalkemm l-interess huwa mifrux, huwa fiż-żmien li ġej li wieħed ikun jaf min tassew se jagħmel il-pass aħħari biex jieħu l-aġenzija f'pajjiżu. Fejn imbagħad ikunu mistennija negozjati iebsin, bl-esperjenza turi li l-konsiderazzjonijiet f'xi ħaġa bħal din ikunu diversi.